El Centre Cívic va acollir la celebració del Dia Internacional del Poble Gitano
12 d’abril 2023

![](/media/13rip2nt/img_6497_c.jpg?width=850&height=561.8806306306307)

El 8 d'abril és el Dia Internacional del Poble Gitano i en commemoració d'esta efemèride la Regidoria de Serveis Socials va programar la Gala 8 d'abril Ciutat de Sagunt, en col·laboració amb l'Asociación Gitana Pueblo Unido i l'Instituto de Cultura Gitana. Esta gala va tindre lloc ahir a la vesprada a les 18:30 en el Centre Cívic Antic Sanatori del Port de Sagunt i hi van assistir diversos regidors de l'equip de govern.

L'acte inicial d'esta jornada va ser la lectura del poema _Ceremonia del rio_, a càrrec de les dones de Cia. Baladre. A continuació, es va inaugurar la Gala 8 d'abril Ciutat de Sagunt amb una sèrie de discursos. El primer dels quals va ser pronunciat pel president de l'Asociación Gitana Pueblo Unido, Jesús Ramírez: **«Estic segur que molts jóvens desconeixen que durant el règim nazi van morir assassinats 600.000 mil gitanos, la qual cosa equival a multiplicar per deu la població de Sagunt. El poble gitano ha patit guerres, però mai n’ha iniciat cap. No podem oblidar la nostra història per a poder entendre el nostre present. El poble gitano és amor, és llibertat, és solidaritat i és família».**

**![](/media/5jinzihe/img_6680_c.jpg?width=850&height=561.8806306306307)**

L'alcalde de Sagunt, Darío Moreno, va recalcar la importància de la col·laboració entre el poble gitano i les institucions: **«Les polítiques que es facen per al poble gitano han de tindre com a protagonista al poble gitano i ha de ser el mateix poble gitano el que diga com s'han de fer perquè realment siguen una garantia d'èxit. El contrari és condescendència, és continuar mirant per damunt del muscle».** Per la seua banda, el regidor de Serveis Socials, Alejandro Sotoca, va resumir el treball del seu departament: **«Després de la pandèmia, l'Asociación Gitana Pueblo Unido, l'Instituto de Cultura Gitana i el departament de Serveis Socials de l'Ajuntament de Sagunt ens vam posar en marxa per a col·laborar en la millora de diferents àmbits com el laboral i l'educatiu. Així mateix, hem volgut que foren les mateixes associacions gitanes les que iniciaren la promoció de la seua cultura a la ciutat».**

**![](/media/h4hfehl2/img_6467_c.jpg?width=850&height=566.6666666666666)**

Després dels discursos, es va projectar _Pround_ _Roma_, un curtmetratge del cineasta romaní Pablo Vega que s'inspira en _El gran dictador_ del cineasta, també gitano, Charles Chaplin. Així mateix, l'historiador i orientador laboral Juan Carlos Barranco va impartir una ponència sobre la història del poble gitano.

La jornada commemorativa va finalitzar amb la projecció d'un vídeo destinat al públic infantil i amb la interpretació de l'himne compost per Jarko Jovanovic que reivindica a la població gitana víctima del nazisme: _Gelem, gelem_ (Vaig caminar, vaig caminar).

![](/media/313jkara/img_6678_c.jpg?width=850&height=566.6666666666666)

![](/media/azkjonzu/img_6537_c.jpg?width=850&height=566.6666666666666)

![](/media/jayhtm42/img_6704_c.jpg?width=850&height=566.6666666666666)

![](/media/55hdymvd/img_6542_c.jpg?width=850&height=566.6666666666666)![](/media/alubnkdi/img_6514_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/el-centre-civic-va-acollir-la-celebracio-del-dia-internacional-del-poble-gitano/ "Facebook")
*   [](http://twitter.com/share?url=https://aytosagunto.es/va/actualitat/el-centre-civic-va-acollir-la-celebracio-del-dia-internacional-del-poble-gitano/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-centre-civic-va-acollir-la-celebracio-del-dia-internacional-del-poble-gitano/ "Linked In")
*   [](mailto:?body=https://aytosagunto.es/va/actualitat/el-centre-civic-va-acollir-la-celebracio-del-dia-internacional-del-poble-gitano/)